เมีย แจ็ค หม่า คือใคร?
ถ้าเราพูดถึงอาลีบาบา หลายๆ คนน่าจะรูจักแค่ แจ็ค หม่า แต่รู้ไหมว่า จริงๆ แล้วจุดเริ่มต้นของอาลีบาบา จะเกิดไม่ได้ถ้าขาดภรรยาของ แจ็ค หม่า  แล้วภรรยาของ แจ็ค หม่า คือใคร ลงทุนแมนจะเล่าให้ฟัง
10 พ.ค. 2561

เมีย แจ็ค หม่า คือใคร? / โดย ลงทุนแมน
ถ้าเราพูดถึงอาลีบาบา
หลายๆ คนน่าจะรูจักแค่ แจ็ค หม่า
แต่รู้ไหมว่า จริงๆ แล้วจุดเริ่มต้นของอาลีบาบา
จะเกิดไม่ได้ถ้าขาดภรรยาของ แจ็ค หม่า
แล้วภรรยาของ แจ็ค หม่า คือใคร ลงทุนแมนจะเล่าให้ฟัง
ชื่อของภรรยา แจ็ค หม่า แทบจะไม่เคยเป็นที่พูดถึงกันเลยแม้กระทั่งในหนังสือประวัติของเขา
จาง หยิง (Cathy Zhāng Yīng) พบกับ แจ็ค หม่า ตั้งแต่สมัยเรียนที่มหาวิทยาลัยในเมืองหางโจว
ในมุมมองของ จาง หยิง แม้ว่า แจ็ค หม่า ไม่ใช่คนที่หน้าตาดี แต่เธอรู้สึกว่าเขาสามารถทำอะไรหลายๆ อย่างได้มากกว่าที่คนหน้าตาดีทั่วไป
เมื่อจบการศึกษา ทั้งคู่จึงได้แต่งงานกัน
หลังจากนั้น จาง หยิง ก็ได้สมัครเข้าทำงานเป็นครู
ส่วน แจ็ค หม่า ก็ได้วิ่งไปสมัครงานตามที่ต่างๆ ซึ่งถูกปฏิเสธไม่ต่ำกว่า 30 ครั้ง ขนาด KFC ที่มีคนไปสมัคร 23 คน แจ็ค หม่า เป็นคนเพียงคนเดียวที่ถูกปฏิเสธ
ต่อมา แจ็ค หม่า ได้ผันตัวเองไปเป็นครูเช่นเดียวกับภรรยาของเขา โดยเขาได้ไปเป็นครูสอนภาษาอังกฤษที่ มหาวิทยาลัยในหางโจว ที่เขาจบการศึกษามา
แต่เรื่องราวก็ได้เปลี่ยนไป เมื่อ แจ็ค หม่า ได้เจอในสิ่งที่ตัวเองทำได้ดี
กลับกลายเป็นว่า แจ็ค หม่า เป็นครูที่ดีถึงขนาดติดอันดับ 1 ใน 10 ครูยอดเยี่ยมรุ่นใหม่ของ Hangzhou Dianzi University
ในระหว่างนี้ จาง หยิง ก็ได้ให้กำเนิดลูกชายชื่อ เจอร์รี่ หม่า ในปี 1992
ปี 1994 แจ็ค หม่า ได้มีโอกาสไปที่สหรัฐอเมริกาได้พบกับอินเทอร์เน็ต และลองใช้ search engine เป็นครั้งแรก ซึ่งในสมัยนั้น search engine ที่โด่งดังก็คือ Yahoo ไม่ใช่ Google เหมือนในสมัยนี้
เขาทดลองพิมพ์คำว่า “เบียร์” เป็นภาษาอื่นแล้วค้นหาเจอ แต่เมื่อพิมพ์ภาษาจีนกลับค้นหาไม่เจอ
ทำให้เขาคิดได้ว่าจะทำเว็บไซต์ลักษณะนี้เพื่อคนจีน
เมื่อเขาได้กลับมา แจ็ค หม่า, ภรรยาของเขา และเพื่อนของเขาได้ร่วมกันตั้งบริษัท China Yellow Pages ซึ่งทำเงินได้มากมายถึง 5 ล้านหยวน
แต่เขายังไม่หยุดแต่เพียงเท่านั้น ในปี 1999 เขา และเพื่อนอีก 16 คนก็เริ่มต้นธุรกิจอีกครั้งในอะพาร์ตเมนต์ส่วนตัว ซึ่งถือว่าเป็นจุดกำเนิดของอาลีบาบาในปัจจุบัน
หลังจากที่อาลีบาบาเกิดขึ้น จาง หยิง ได้เข้าช่วยทำงานที่บริษัทของสามีเธอ
จาง หยิง ได้รับตำแหน่ง Political Commissar พูดง่ายๆ ก็คือ เป็นฝ่ายดูแลจัดการปัญหาภายในบริษัท ดูแลบุคคลในบริษัทอาลีบาบา และภายหลังเธอได้ตำแหน่งสูงถึง General Manager ที่สำนักงานใหญ่
นอกจากนั้นเธอยังเป็นคนที่วิ่งหาเงินในการระดมทุนเพื่อขยายบริษัทอาลีบาบาเกือบทุกครั้ง
อย่างที่เราทราบกันว่า ในการทำธุรกิจ E-commerce ช่วงแรกๆ ส่วนใหญ่จะต้องเปิดให้ใช้บริการฟรีก่อนเพื่อทำฐานลูกค้า ซึ่งอาลีบาบาก็เปิดให้ใช้บริการฟรีนานเกือบ 3 ปี
อาลีบาบาจึงจำเป็นต้องมีเงินทุนไว้รองรับการให้บริการฟรีในช่วงแรก
และ จาง หยิง มีบทบาทสำคัญในเรื่องนี้
ถ้าไม่มี จาง หยิง เราอาจจะไม่ได้เห็นอาลีบาบา เติบโตมาได้ถึงทุกวันนี้
ไม่เพียงแต่เรื่องกิจการเท่านั้นเธอยังมีผลต่อชีวิตครอบครัวของ แจ็ค หม่า อีกด้วย
รู้หรือไม่ว่า แจ็ค หม่า และ จาง หยิง เกือบที่จะต้องสูญเสียลูกชายไปเพื่อแลกกับกิจการ อาลีบาบา?
หลังจากที่อาลีบาบาก่อตั้ง ธุรกิจอาลีบาบาก็ยังไม่ได้ไปได้ด้วยดีนัก ทำให้ แจ็ค หม่า และ จาง หยิง ต้องทำงานหนัก
ส่งผลให้ เจอร์รี่ หม่า ลูกชายของเธอถูกส่งไปยังสถานรับเลี้ยงเด็กสัปดาห์ละ 5 วันเพราะว่าไม่มีคนดูแล
หลังจากนั้นไม่กี่ปี เจอร์รี่ หม่า กลายเป็นเด็กติดเกมออนไลน์ โดยในแต่ละวันของเขาใช้ชีวิตอยู่แต่ในร้านเกมเท่านั้น โดยเขาได้บอกว่า “ไม่รู้จะกลับบ้านทำไม เพราะว่ากลับไปก็ไม่มีใครอยู่”
ทั้ง แจ็ค หม่า และ จาง หยิง จึงวิตกกังวลเป็นอย่างมากว่าจะทำอย่างไรกับปัญหาที่เกิดขึ้นดี
แจ็ค หม่า จึงต้องการให้ จาง หยิง ลาออกจากอาลีบาบาเพื่อกลับไปดูแลลูกอีกครั้ง พร้อมกับบอกว่า “ตอนนี้ครอบครัวของเราต้องการเธอมากกว่าบริษัท” “เธอจะเลือกลูกหรือเงิน?”
หลังจากได้ยินครั้งแรก แน่นอนว่า จาง หยิง ไม่ค่อยพอใจเท่าไหร่ เพราะว่าตอนแรกเธอเป็นแม่บ้านอยู่แล้ว
พอ แจ็ค หม่า ตั้งบริษัทต้องการความช่วยเหลือ เธอจึงเข้ามาช่วยงานที่บริษัท
และตอนนี้พอเกิดเรื่องลูก ก็จะให้เธอกลับไปเลี้ยงลูกแทนตนเอง
สุดท้ายแล้ว จาง หยิง ก็เลือกที่จะออกมาดูแลลูกและทำงานบ้านเหมือนเดิม
เวลาผ่านไป เจอร์รี่ หม่า มีผลการเรียนดีขึ้น ปัจจุบัน เจอร์รี่ หม่า จบการศึกษาที่ University of California - Berkeley
ถ้าตอนนั้น จาง หยิง ไม่ได้เสียสละลาออกมาจาก อาลีบาบา ก็คงจะเดาไม่ได้เลยว่าตอนนี้ลูกชายของเธอจะเป็นอย่างไรบ้าง
รวมถึงชีวิตครอบครัวของเธอและ แจ็ค หม่า อาจจะไม่เหมือนอย่างที่เราเห็นทุกวันนี้
ในโลกนี้
เวลาจัดลำดับความสำเร็จ คนก็ชอบวัดกันที่ขนาดของทรัพย์สิน
ถึงแม้ว่าจะมีผู้ชายหลายคนที่มีทรัพย์สินจำนวนมาก
แต่จริงๆ แล้ว ผู้หญิงที่เป็น “ภรรยา” นี่แหละ มักเป็นคนที่คอยสนับสนุนในทุกๆ เรื่องของสามี ให้มีกำลังใจ มีแรงในการทำงาน
ดังนั้นความสำเร็จของผู้ชายที่ว่าใหญ่โตนั้น
ก็อาจจะมีส่วนสนับสนุนมาจากผู้หญิงรวมอยู่ในนั้นด้วยเช่นกัน..
----------------------
<ad> นอกจากเมีย แจ็ค หม่า แล้ว ลองมาดูเฟอร์นิเจอร์ดีไซน์หรูมีคุณภาพ
ขอแนะนำ 'งานไม้ ที่เป็นได้มากกว่าเฟอร์นิเจอร์'
อุด-ทะ-ยาน [ut-tha-yan] เฟอร์นิเจอร์งานไม้ของกลุ่มคนที่เรียกตัวเองว่าเป็น 'Wood Slab Enthusiasts' หรือ 'ผู้ที่รักในงานไม้แผ่นเดียว' โดยให้ความสําคัญและคุณค่าของการคงรูปทรงธรรมชาติ ผสมผสานกับการออกแบบที่ทันสมัย
ติดต่อสอบถามข้อมูลเพิ่มเติมได้ที่ tel: 09-242424-71 / Line ID: @utthayandesign / FB & IG: Utthayan / website: 
----------------------
Reference
-
-
-